ตุลย์ตามราวีแจ้งดีเอสไอ‘ปู’ให้การเท็จ
เครือข่ายพลเมืองฯ ตามจองเวร ยิ่งลักษณ์ ลั่นมีหลักฐานเด็ดมัดว่าให้การเท็จซุกหุ้น
19 ส.ค. 2554

เครือข่ายพลเมืองฯ ตามจองเวร ยิ่งลักษณ์ ลั่นมีหลักฐานเด็ดมัดว่าให้การเท็จซุกหุ้น
นายตุลย์ สิทธิสมวงศ์ ผู้ประสานงานเครือข่ายพลเมืองคัดค้านนิรโทษคอรัปชั่นทักษิณ (คนท.) ได้เข้ายื่นหลักฐานเพิ่มเติมให้กับกรมสอบสวนคดีพิเศษ (ดีเอสไอ) เมื่อวันที่ 5 ก.ค.นี้ ที่ผ่านมา ให้ดำเนินการเอาผิดกับ น.ส.ยิ่งลักษณ์ ชินวัตร สส.บัญชีรายชื่อ พรรคเพื่อไทย ตามมาตรา 302 ของ พ.ร.บ.หลักทรัพย์ ฐานให้ข้อมูลอันเป็นเท็จกับคณะกรรมการกำกับหลักทรัพย์และตลาดหลักทรัพย์ (ก.ล.ต.) ในการซื้อขายหุ้นบริษัท ชิน คอร์ปอเรชั่น หรือชินคอร์ป
นายตุลย์ กล่าวว่า หลักฐานที่ได้มาใหม่พบว่า เมื่อปี 2551 เจ้าหน้าที่ของ ก.ล.ต.ได้ทำหนังสือเรียกตัวให้ น.ส.ยิ่งลักษณ์ มาให้ข้อมูลการถือหุ้นชินคอร์ป ซึ่ง น.ส.ยิ่งลักษณ์ ได้มาให้การด้วยตัวเอง และข้อมูลที่ให้กับ ก.ล.ต.ก็เหมือนกับที่ให้การในศาลฎีกา แผนกคดีอาญาผู้ดำรงตำแหน่งทางการเมือง ซึ่งวินิจฉัยว่า น.ส.ยิ่งลักษณ์ ไม่ได้เป็นเจ้าของหุ้นชินคอร์ปตามที่ได้ชี้แจง
“หลักฐานชัดเจนว่า ก.ล.ต. ได้ออกหนังสือให้ น.ส.ยิ่งลักษณ์มาชี้แจง และมีคำให้ข้อมูลบันทึกไว้ และตามคำพิพากษาของศาล ก.ล.ต. สามารถย้อนกลับไปดูก็เห็นว่า น.ส.ยิ่งลักษณ์ ให้การเท็จกับ ก.ล.ต.ในปี 2551 ซึ่งเอาผิดได้ เพราะมีอายุความ 5 ปี และมีโทษจำคุก 6 เดือน” นายตุลย์ กล่าว
นายตุลย์ ยังกล่าวว่า นอกจากนี้ จะดำเนินการร้องกับคณะกรรมการป้องกันและปราบปรามการทุจริตแห่งชาติ (ป.ป.ช.) สอบเอาผิดกับนายธีระชัย ภูวนาถนรานุบาล เลขาธิการ ก.ล.ต. ฐานละเว้นปฏิบัติหน้าที่ ปกปิดข้อมูลไม่เอาผิดกับ น.ส.ยิ่งลักษณ์ ด้วยฐานให้การเท็จกับ ก.ล.ต. เพราะที่ผ่านมานายธีระชัย ได้ออกแถลงการณ์ว่าไม่สามารถเอาผิด น.ส.ยิ่งลักษณ์ได้
สำหรับเรื่องการเอาผิด น.ส.ยิ่งลักษณ์ ที่ คนท. ยื่นเรื่องกับทางดีเอสไอ นอกจากการให้ข้อมูลดเท็จกับ ก.ล.ต. แลัง ยังแจ้งให้เอาผิด น.ส.ยิ่งลักษณ์ ใช้ข้อมูลภายในซื้อขายหุ้น บริษัท เอสซี แอสเซ็ท ในปี 2549 ตามมาตรา 241 ของ พ.ร.บ.หลักทรัพย์
นอกจากนี้ ยังมีการยื่นเรื่องให้ ป.ป.ช. แจ้งความกับตำรวจดำเนินการเอาผิดกับ น.ส. ยิ่งลักษณ์ ที่ให้การเท็จกับศาลที่ผ่านมา